als_Latn dik_Latn sag_Latn
Përfshirja e Lëvizjes Socialiste për Integrim në garën e Kavajës, më shumë se sa një përpjekje për t’i prishur punë kandidatit të Partisë Socialiste, është një sinjal i qartë se mes dy partive, nuk ka më të ardhme.
Në qëndrimin ndaj zgjedhjeve në Kavajë, LSI ka ndjekur qëndrimin e PD-së, dhe është e përfshirë qartë në një plan për t’ia hequr Partisë Socialiste nga duart Bashkinë e Kavajës. LSI nuk pranoi të përfshihej në zgjedhjet e Kavajës, për shkak të refuzimit të PD-së për të marrë pjesë në zgjedhje. Përkundër kësaj, LSI ka qenë arsyeja kryesore, përse Partia Socialiste u tërhoq nga zgjedhjet, duke ja kërkuar këtë dhe si një luajalitet politik.
Edhe pse Rama e maskoi tërheqjen nga zgjedhjet me përpjekjet e PD për destabilizim, ai në fakt e kishte konsumuar këtë temë përfundimisht, ditën që Meta u bë president, në kuadër të marrëveshjes me të.
Pra në një farë mënyre, LSI ishte faktori kyç që shmangu zgjedhjet pa opozitë në Kavajë, dhe tani po bëhet sërisht faktori kyç, për të rrezikuar mandatin e PS në Kavajë. Pra ajo i shërbeu dy herë PD-së. Në fillim duke shmangur zgjedhjet dhe tani duke ja lehtësuar ato. Dhe të dyja radhët, në kurriz të PS-së.
Kjo do të ndryshojë ndoshta dhe skemën e fushatës së Partisë Socialiste dhe asaj Demokratike në Kavajë. Socialistët kanë ndërruar kandidatin që do të garonte më 7 maj, duke futur në garë dikë tjetër, për të cilin pretendojnë se është më konsensual, ndërsa PD është në dilemë mes tre kandidatëve, të cilët mund t’ia dalin, nëse vota e LSI është e ndjeshme për të bërë diferencën.
Por më shumë se sa për Kavajën, garimi i LSI në Kavajë, ka rëndësi për fytyrën që do të ketë fushata elektorale në gjithë vendin. Me këtë gjest, LSI i ka nxjerrë turpin PS-së, që ajo të jetë e distancuar nga ajo në fushatën elektorale kombëtare, dhe ta konsiderojë atë rivale në fushatë.
Edhe pse të treja partitë kryesore janë fomalisht në bashkëqeverisje, PD dhe LSI janë më afër me njëra- tjetrën, drejt idesë së një qeverie të përbashkët pas zgjedhjeve, nëse PS nuk merr e vetme shumicën, dhe kjo do ta rrisë agresivitetin e fushatës.
LSI e ka pasur të nevojshme të jepte një shenjë, se nuk është në koalicion me Partinë Socialiste. E ka pasur të nevojshme për të përgatitur mbështetësit e saj për një koalicion të mundshëm me PD-në pas zgjedhjeve, por dhe për t’i pozicionuar ata në fushatë pro saj. Prej sot, ajo nuk është më me filozofinë e fushatës së 2009-s apo 2013-s, si një e mesme e artë, që qetëson ankthin e kujtdo që nuk dinte si dilnin zgjedhjet, por dinte si dilte LSI. Sot ka përcaktuar armikun e saj të parë në këtë fushatë, dhe ai është Partia Socialiste.
als_Latn als_Latn als_Latn als_Latn als_Latn als_Latn als_Latn als_Latn